Predkladacia správa

	Návrh zákona, ktorým sa mení a dopĺňa zákon č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov sa na rokovanie vlády Slovenskej republiky predkladá ako iniciatívny materiál.

	Podľa platného právneho stavu sa proces verejného obstarávania riadi princípmi rovnakého zaobchádzania, nediskriminácie, transparentnosti a hospodárnosti a efektívnosti. Z aplikačnej praxe je zrejmé, že ak niektorý z týchto princípov nie je v praxi premietnutý, je to princíp efektívnosti. Rovnako je zrejmé, že princíp hospodárnosti sa zredukoval na princíp najnižšej ceny, bez ohľadu na efektívnosť takéhoto prístupu. Navrhovaná úprava by zachovala princípy rovnakého zaobchádzania a nediskriminácie a zároveň posilnila princíp transparentnosti. Pokiaľ ide o princíp hospodárnosti, ambíciou návrhu zákona je spojiť tento princíp s efektívnosťou a zabezpečiť ich aplikáciu spôsobom, ktorý bude sledovať dosiahnutie efektívneho vynakladania prostriedkov v procese verejného obstarávania. 

	Hlavným cieľom návrhu zákona je dosiahnuť efektívnosť vynakladania verejných zdrojov, spojenú aj s posilnením súťažného princípu a s dôrazom na záujem štátu, zabezpečiť flexibilitu a aktívna otvorenosť procesov verejného obstarávania a chrániť  kvalitných a poctivých dodávateľov.

	Hlavnými oblasťami zmien sú podstatné rozšírenie zverejňovacích povinností, zrušenie rokovacieho konania bez zverejnenia, zavedenie zákazu dodatkov o cene plnenia a zavedenie princípu znižovania ceny pri opakovaných dodaniach, posilnenie princípu ekonomicky najvýhodnejšej ponuky a úprava mimoriadne nízkej ceny, zjednotenie úpravy pre podlimitné, podprahové zákazky a zákazky s nízkou hodnotou, zavedenie systému referencií kvality a ratingu dodávateľov, zmena systému vo vzťahu k zoznamu podnikateľov a zavedenie sankcie zákazu účasti na obstarávaní v spojení s posilnením kontroly vzťahov so subdodávateľmi, zavedenie centrálneho obstarávania pre bežné tovary, služby a práce, zjednodušenie v revíznych postupoch a zavedenie druhostupňového konania o námietkach. 

	Kvantifikácia vplyvov navrhovanej právnej úpravy na štátny rozpočet a na iné relevantné sféry spoločenského života je uvedená v doložke vybraných vplyvov. 

	Návrh zákona bol predmetom medzirezortného pripomienkového konania, ktorého vyhodnotenie je súčasťou materiálu. Návrh sa na rokovanie vlády Slovenskej republiky predkladá s rozpormi.